*****

ΚΑΝΟΝΙΣΜΟΣ (ΕΟΚ) αριθ. 1700/84 ΤΗΣ ΕΠΙΤΡΟΠΗΣ

της 18ης Ιουνίου 1984

για τον καθορισμό των ειδικών λεπτομερειών εφαρμογής του καθεστώτος των πιστοποιητικών προκαθορισμού της επιστροφής στον τομέα του χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2966/80 (2), και ιδίως το άρθρο 15 παράγραφος 6 και το άρθρο 22,

Εκτιμώντας:

ότι το άρθρο 5 παράγραφος 3 του κανονισμού (ΕΟΚ) αριθ. 2768/75 του Συμβουλίου της 29ης Οκτωβρίου 1975 που καθιερώνει, στον τομέα του χοιρείου κρέατος, τους γενικούς κανόνες σχετικά με τη χορήγηση επιστροφών κατά την εξαγωγή και τα κριτήρια του καθορισμού του ύψους τους (3), προβλέπει ότι η επιστροφή μπορεί να καθοριστεί εκ των προτέρων μετά από αίτηση του ενδιαφερόμενου ·

ότι με τον κανονισμό (ΕΟΚ) αριθ. 232/83 της Επιτροπής (4) καταρτίστηκε ο κατάλογος των προϊόντων του τομέα του χοιρείου κρέατος που επωφελούνται του καθεστώτος του προκαθορισμού των επιστροφών κατά την εξαγωγή·

ότι οι ειδικές λεπτομέρειες εφαρμογής του καθεστώτος των πιστοποιητικών προκαθορισμού της επιστροφής, στον τομέα του χοιρείου κρέατος, καθορίστηκαν από τον κανονισμό (ΕΟΚ) αριθ. 858/78 της Επιτροπής (5)· ότι είναι σκόπιμο, για λόγους σαφήνειας και διοικητικής αποτελεσματικότητας, να αναπροσαρμοστούν αυτές οι διατάξεις με την εναρμόνισή τους με εκείνες που εφαρμόζονται σε άλλους τομείς, και να συμπεριληφθούν σ' ένα νέο κανονισμό· ότι πρέπει, συνεπώς, να καταργηθεί ο κανονισμός (ΕΟΚ) αριθ. 858/78·

ότι, ιδιαίτερα, σύμφωνα με την πείρα που αποκτήθηκε, είναι σκόπιμο να προβλεφθεί η έκδοση πιστοποιητικών προκαθορισμού μόνο μετά από μία προθεσμία εξέτασης· ότι η εξέταση αυτή θα επιτρέψει να εκτιμηθεί η κατάσταση της αγοράς και να προβλεφθούν, ενδεχομένως, τα ειδικά μέτρα που θα εφαρμοστούν κυρίως στις αιτήσεις που βρίσκονται σε εκκρεμότητα· ότι είναι σκόπιμο, για λόγους διοικητικής αποτελεσματικότητας, να περιοριστεί η εφαρμογή τους στα πιο σημαντικά για τις ανταλλαγές προϊόντα·

ότι οι προβλεπόμενες διατάξεις είναι συμπληρωματικές εκείνων του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (6), όπως τροποποιήθηκε τελευταία από τον κανονισμό (ΕΟΚ) αριθ. 2666/82 (7)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το πιστοποιητικό προκαθορισμού της επιστροφής ισχύει από την ημερομηνία εκδόσεώς του, κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80, μέχρι το τέλος του τρίτου μήνα μετά το μήνα εκδόσεως του πιστοποιητικού.

Άρθρο 2

Το ύψος της εγγύησης σχετικά με τα πιστοποιητικά προκαθορισμού της επιστροφής είναι:

- 6 ECU ανά 100 χιλιόγραμμα καθαρό βάρος, για τα προϊόντα που υπάγονται στις διακρίσεις 01.03 Α ΙΙ β) και 02.01 Α ΙΙΙ α) του Κοινού Δασμολογίου,

- 10 ECU ανά 100 χιλιόγραμμα καθαρό βάρος, για όλα τα άλλα προϊόντα που αναφέρονται στο παράρτημα του κανονισμού (ΕΟΚ) αριθ. 232/83.

Άρθρο 3

1. Σε περίπτωση κατά την οποία για ένα προϊόν η επιστροφή:

- δεν μπορεί να προκαθοριστεί παρά μόνο για ορισμένους προορισμούς, ή

- καθορίζεται σε διαφορετικό ύψος ανάλογα με τον προορισμό,

η αίτηση του πιστοποιητικού προκαθορισμού της επιστροφής και το πιστοποιητικό περιλαμβάνουν, στη θέση 13, την ένδειξη του εν λόγω προορισμού.

Το πιστοποιητικό υποχρεώνει:

- στην περίπτωση που αναφέρεται στο πρώτο εδάφιο πρώτη περίπτωση, να πραγματοποιηθεί εξαγωγή προς έναν από τους προορισμούς για τους οποίους η επιστροφή μπορεί να προκαθοριστεί, με την επιφύλαξη των διατάξεων που αναφέρονται στην επόμενη περίπτωση,

- στην περίπτωση που αναφέρεται στο πρώτο εδάφιο δεύτερη περίπτωση, να πραγματοποιηθεί εξαγωγή προς έναν από τους προορισμούς για τους οποίους καθορίζεται ύψος επιστροφής ίσο με εκείνο που καθορίζεται για τον προορισμό που αναφέρεται στο πιστοποιητικό.

2. Επιπλέον, όταν η δυνατότητα προκαθορισμού της επιστροφής, είτε για όλους τους προορισμούς είτε για ορισμένους προορισμούς, περιορίζεται στα προϊόντα που περιγράφονται σε ένα μέρος της διακρίσεως του Κοινού Δασμολογίου, η αίτηση πιστοποιητικού και το πιστοποιητικό συμπεριλαμβάνουν, στη θέση 12, την περιγραφή αυτού του τμήματος της διακρίσεως του Κοινού Δασμολογίου και τον αριθμό του Κοινού Δασμολογίου που αναφέρεται στη θέση 8 και του οποίου προηγείται ένα «ex».

Το πιστοποιητικό ισχύει μόνο για το προϊόν που περιγράφεται με αυτό τον τρόπο.

Άρθρο 4

Τα πιστοποιητικά προκαθορισμού για τα προϊόντα που αναφέρονται στο παράρτημα εκδίδονται την πέμπτη εργάσιμη ημέρα από την ημέρα καταθέσεως της αίτησης, εφόσον δεν έχουν εν τω μεταξύ ληφθεί ιδιαίτερα μέτρα.

Άρθρο 5

Τα κράτη μέλη ανακοινώνουν στην Επιτροπή:

- για τα προϊόντα που αναφέρονται στο παράρτημα, την Τετάρτη και την Παρασκευή κάθε εβδομάδας, τον κατάλογο των πιστοποιητικών προκαθορισμού των επιστροφών που έχουν ζητηθεί από την τελευταία ανακοίνωση. Η πρώτη ανακοίνωση γίνεται στις 4 Ιουλίου 1984 και αφορά τα πιστοποιητικά που έχουν ζητηθεί από την 1η Ιουλίου 1984,

- για τα προϊόντα που αναφέρονται στο παράρτημα του κανονισμού (ΕΟΚ) αριθ. 232/83, πριν από τις 10 κάθε μήνα, τις ποσότητες ανά προϊόν για τις οποίες έχουν εκδοθεί πιστοποιητικά προκαθορισμού της επιστροφής για τον προηγούμενο ημερολογιακό μήνα.

Οι ανακοινώσεις που αναφέρονται στο προηγούμενο εδάφιο καθορίζουν επακριβώς, σε περίπτωση εφαρμογής του άρθρου 3 παράγραφος 1, τον προορισμό των προϊόντων.

Άρθρο 6

1. Ο κανονισμός (ΕΟΚ) αριθ. 858/78 καταργείται.

2. Σε όλες τις κοινοτικές πράξεις που υπάρχει παραπομπή στον κανονισμό (ΕΟΚ) αριθ. 858/78 ή σε ορισμένα από τα άρθρα του, η παραπομπή αυτή θεωρείται ως αναφερόμενη στον παρόντα κανονισμό ή στα αντίστοιχα άρθρα.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιουνίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 307 της 18. 11. 1980, σ. 5.

(3) ΕΕ αριθ. L 282 της 1. 11. 1975, σ. 39.

(4) ΕΕ αριθ. L 27 της 29. 1. 1983, σ. 29.

(5) ΕΕ αριθ. L 116 της 28. 4. 1978, σ. 18.

(6) ΕΕ αριθ. L 338 της 13. 12. 1980, σ. 1.

(7) ΕΕ αριθ. L 283 της 6. 10. 1982, σ. 7.

ΠΑΡΑΡΤΗΜΑ

1.2 // // // Κλάση

του Κοινού

Δασμολογίου

// Περιγραφή εμπορευμάτων

// // // 02.01 Α ΙΙΙ α) 1 // Ολόκληρα σφάγια ή ημιμόρια σφαγίου // ex 02.01 Α ΙΙΙ α) 6 αα) // Αποστεωμένα: // // (11) Χοιρομέρια, εμπρόσθια μέρη, ωμοπλάτες ή θωρακοοσφυϊκή χώρα και τα τεμάχιά τους, αποδερματωμένα και απολιπωμένα, με μέγιστο στρώμα λίπους 3 χιλιοστά, κατεψυγμένα // // (33) Κοιλιακή χώρα (πανσέτα) και τα τεμάχιά της, αποδερματωμένη και απολιπωμένη, με μέγιστο στρώμα λίπους 7 χιλιοστά, κατεψυγμένα // ex 16.02 Β ΙΙΙ α) 2 αα) // 11. (βββ) Χοιρομέρια ή θωρακοοσφυϊκή χώρα (εκτός τραχήλων) και τα τεμάχιά τους, ψημένα // // 22. (βββ) Τράχηλοι ή ωμοπλάτες και τα τεμάχιά τους, ψημένα // // 33. (βββ) Έτερα παρασκευάσματα και κονσέρβες, περιέχοντα χοίρειο κρέας, ψημένο // //